Sat 20 Mar 2010 11:08 PM BdST    rtnn ঢাকা, ২০ মার্চ (আরটিএনএন ডটনেট)-- কৃষিমন্ত্রী মতিয়া চৌধুরী বলেছেন, জামায়াতকে শুধু নিষিদ্ধ নয়, জামায়াতের যুদ্ধাপরাধী নেতাদের বিচারও করা হবে।    মহানবী হযরত মুহাম্মাদকে (স:) এর সঙ্গে জামায়াতের আমীর মাওলানা মতিউর রহমান নিজামীকে তুলনার অভিযোগে শনিবার রাজধানীতে মহানগর আওয়ামী লীগের এক প্রতিবাদ সভায় তিনি এসব  কথা বলেন।    কৃষিমন্ত্রী অভিযোগ করে বলেন, জামায়াত রাসূলে পাকের সঙ্গে নিজামীর তুলনা করে। এরা ধর্মের নামে ব্যবসা করে। ধর্মের নামে মানুষকে বিভ্রান্ত করে এবং ধর্মের চরম অবমাননা করে।    জামায়াতে ইসলামীর নেতাদের নিন্দা করে তিনি বলেন, যুদ্ধাপরাধের বিচার ঠেকাতেই তারা এখন উঠে পড়ে লেগেছে।    মতিয়া বলেন, বাংলা ভাই ফাঁসির দড়ি এড়াতে পারেনি। আর মুক্তিযুদ্ধে লাখ লাখ মুক্তিযোদ্ধা হত্যাকারী এবং মা-বোনের সম্ভ্রম নষ্টকারী জামায়াত নেতারাও আইনের ওই দড়ি এড়াতে পারবে না। সেদিন আর বেশি দূরে নয়।    প্রতিবাদ সভা শেষে মহানগর আওয়ামী লীগের নেতা-কর্মীরা যুদ্ধাপরাধীদের বিরুদ্ধে স্লোগান দিয়ে তাদের কুশপুত্তলিকা দাহ করে।    এছাড়া অনুষ্ঠানে মহানবী হযরত মুহাম্মাদকে (স:) এর সঙ্গে নিজামীর তুলনা এবং ধর্ম নিয়ে রাজনীতি করার অভিযোগে জামায়াতকে নিষিদ্ধ করার জোর দাবি জানায় আওয়ামী লীগ নেতারা।    আরটিএনএন ডটনেট/এমইউএ/এমআই_ ২২০৬ ঘ.    http://www.rtnn.net/details.php?id=22797&p=1&s=1